Diari Oficial de la Generalitat Valenciana


Sumari del DOGV 3645, del 15-12-1999 (1999/10548)

ORDRE de 23 de novembre de 1999, de la Conselleria de Benestar Social, per la qual es convoquen ajudes econòmiques destinades a subvencionar el lloguer d'habitatges habituals a famílies en les quals convisquen un dels pares o dels tutors legals amb un o més menors d'edat.
--------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   3645

Data del DOGV
:   15-12-1999

Secció del DOGV
:   III. CONVENIS I ACTES - E) CONCESSIÓ DE SUBVENCIONS ADMINISTRATIVES

Número del document
:   1999/10072


Data del document
:   23-11-1999

Organisme emissor
:   Conselleria de Benestar Social

Tipus de document
:   Ordre

Anàlisi jurídica

 Descriptors 

:   * habitatge
    * lloguer
    * família
    * suport econòmic

ORDRE de 23 de novembre de 1999, de la Conselleria de Benestar Social, per la qual es convoquen ajudes econòmiques destinades a subvencionar el lloguer d'habitatges habituals a famílies en les quals convisquen un dels pares o dels tutors legals amb un o més menors d'edat. [1999/F10387]
  
La Comunitat Valenciana, en l'exercici de les seues competències, va dictar la Llei 5/1997, de 25 de juny, de la Generalitat Valenciana, de Sistema de Serveis Socials, que inclou, entre les responsabilitats d'aquesta, la de donar resposta a diferents problemes socials mitjançant l'aportació dels recursos financers, tècnics, humans i organitzadors necessaris. En virtut d'aquesta llei, l'administració de la Generalitat Valenciana pot establir ajudes adreçades a la família o a un nucli de convivència concret, i desplegar-ne reglamentàriament els requisits, les condicions i les quantitats.
  
En el marc d'aquesta llei, la Generalitat Valenciana té, entre els seus objectius, garantir l'atenció integral de la família, atendre tots els problemes que puguen incidir en el seu benestar i prevenir-los o corregir-los.
  
També li correspon fomentar, en l'àmbit de l'acció social especialitzada, les actuacions que tendisquen a la protecció i a la promoció de l'estructura familiar, com a pilar fonamental en el procés evolutiu dels seus membres, amb l'objectiu social d'afavorir el desplegament harmònic de tots ells i, en concret, en les qüestions relatives a la conciliació del treball i de la vida familiar pel que fa al seu impacte sobre les famílies i la infància.
  
El Decret 174/1999, de 5 d'octubre (DOGV número 3.063), va establir les bases per a les convocatòries destinades a l'atorgament d'ajudes econòmiques per a subvencionar el lloguer d'habitatge habitual, a famílies en què convisquen un dels pares o dels tutors legals amb un o més menors d'edat.
  
L'esmentat decret està destinat a donar suport a famílies en què determinades combinacions de factors, com ara el nivell de renda disponible, el nombre i la tipologia dels seus membres, provoquen especials dificultats tant per a l'atenció i el suport que pogueren prestar-se entre ells, com per a l'obtenció d'ingressos necessaris per a atendre les seues necessitats.
  
Aquestes dificultats es concreten en una situació de desavantatge per a accedir en condicions normalitzades al món laboral i compaginar la vida familiar i la laboral, ja que han de dedicar més temps a les tasques pròpies de la casa que unes altres famílies amb major nombre de membres que pogueren donar-se suport entre elles.
  
Per això, és voluntat de la Generalitat Valenciana donar suport econòmic a aquestes famílies per a compensar, si més no en part, la disminució d'ingressos provocada per haver de dedicar més temps a l'atenció dels menors que tenen a càrrec seu, i, per això, no poder obtenir altres retribucions fora de la llar.
  
D'altra banda, algunes d'aquestes famílies poden tenir una persona minusvàlida convivint amb elles que no siga menor d'edat. Persona minusvàlida que, com a expressió de la voluntat de la Generalitat Valenciana de donar suport a aquest col·lectiu, no hauria d'originar la pèrdua del dret a aquesta ajuda, ja que necessita atencions per part de la persona que la sol·licita i no pot ajudar amb la seua activitat la família amb la qual conviu.
  
En virtut de tot això, i en ús de les facultats que em confereix l'article 47.11 del text refós de la Llei d'Hisenda Pública de la Generalitat Valenciana i el Decret 127/1999, de 17 de setembre de 1999, del Govern Valencià, pel qual s'aprova el Reglament Orgànic i Funcional de la Conselleria de Benestar Social
  
ORDENE
  
Títol I
  
Ajudes i subvencions
  
Article 1. Objecte i àmbit d'aplicació
  
L'objecte d'aquesta ordre és subvencionar el lloguer de l'habitatge habitual a les famílies el nivell de renda, els membres que les integren i la tipologia de les quals poden comportar majors dificultats que a unes altres famílies a l'hora de compaginar la vida familiar i la laboral, i d'accedir i mantenir-se en un habitatge com a nucli familiar.
  
Article 2. Persones beneficiàries i sol·licitants de l'ajuda
  
Podran ser beneficiàries d'aquestes ajudes les famílies en què convisquen únicament el pare o la mare amb el fills, o bé un tutor o acollidor amb les persones que tinguen a càrrec seu. En tots dos casos, hauran de tenir encomanades, si més no, l'atenció i la manutenció d'un menor.
  
No obstant això, les famílies indicades al paràgraf anterior podran ser beneficiàries de les ajudes encara que hi convisquen unes altres persones, siguen membres de la unitat familiar o no, sempre que estiguen incapacitades o discapacitades amb una minusvalidesa igual o superior al 65%.
  
Les ajudes hauran de ser sol·licitades per la persona que tinga la condició de pare, mare, tutor o acollidor, en cada cas.
  
Article 3. Requisits
  
Per a sol·licitar les ajudes cal complir els requisits següents:
  
1. Requisits familiars
  
a) La persona adulta responsable o el menor a càrrec seu que formen part de la unitat de convivència hauran de ser de nacionalitat espanyola.
  
b) En el cas de tutor o acollidor, aquest haurà de ser designat mitjançant la corresponent decisió judicial o administrativa. Els acollidors de fet n'estan exclosos.
  
c) La persona sol·licitant haurà de conviure a l'habitatge objecte de la subvenció amb la persona o les persones que tinga a càrrec seu i, en tot cas, amb el menor.
  
d) La persona sol·licitant no podrà ser propietària de cap habitatge a la Comunitat Valenciana.
  
2. Requisits econòmics
  
La renda per càpita dels membres de la unitat familiar que conviu a l'habitatge objecte de la subvenció no podrà superar en dues vegades la pensió mínima de viudetat de la Seguretat Social per a majors de 65 anys establida per a l'any 2000.
  
3. Requisits de l'habitatge llogat
  
a) Ha d'estar ubicat a la Comunitat Valenciana.
  
b) Ha d'estar destinat a habitatge habitual del nucli familiar.
  
c) Donat cas que hi haja canvi de domicili, es podrà mantenir l'ajuda, amb la sol·licitud prèvia, sempre que mantinguen la resta de requisits recollits en aquesta ordre.
  
Article 4. Exclusions i incompatibilitats
  
Per a la concessió de les ajudes previstes en aquesta ordre, hi valdran les exclusions i les incompatibilitats següents:
  
a) No procedirà la concessió d'aquesta ajuda als pares quan hagen sigut exclosos, privats o suspesos en la titularitat de l'exercici per a la pàtria potestat.
  
b) Serà motiu d'exclusió d'aquestes ajudes l'existència de vincle matrimonial o relació anàloga a la conjugal, o de lligams de parentiu de consanguinitat o d'afinitat fins al tercer grau, entre alguns dels membres del nucli familiar beneficiari de l'ajuda, amb la persona propietària de l'habitatge.
  
c) L'import de les subvencions concedides no podran ser en cap cas d'una quantia que, aïlladament o sumades a unes altres d'administracions o ens públics o privats amb la mateixa finalitat, supere el cost del lloguer.
  
Article 5. Obligacions de les persones beneficiàries
  
Són obligacions de les persones beneficiàries de les ajudes regulades en aquesta ordre:
  
1. Complir els requisits i les condicions establits per a la concessió i el gaudi de les ajudes.
  
2. Aportar la documentació justificativa que se sol·licite en relació amb la concessió de l'ajuda, i atendre les actuacions d'inspecció que la Direcció General de la Família, Menor i Adopcions realitze pel que fa a l'objecte de la subvenció.
  
Article 6. Documentació que cal aportar
  
Les persones interessades a acollir-se a les ajudes regulades en aquesta ordre hauran de presentar la sol·licitud de subvenció seguint el model que s'adjunta, i que caldrà acompanyar de la documentació següent:
  
1. Fotocòpia compulsada o acarada del document nacional d'identitat de la persona sol·licitant, o certificat de residència legal a Espanya, si és el cas, i també el número d'identificació fiscal (NIF).
  
2. Fotocòpia compulsada o acarada del document nacional d'identitat de totes les persones que conviuen al domicili que és l'objecte de la subvenció.
  
3. Fotocòpia compulsada o acarada del Llibre de Família de la persona sol·licitant on s'incloguen tots els membres de la unitat familiar.
  
4. Donat cas que la persona sol·licitant no siga espanyola, documentació que acredite que, si més no un dels menors a càrrec seu, és de nacionalitat espanyola.
  
5. Si escau, la condició de tutor s'acreditarà mitjançant la corresponent resolució judicial de la tutela, i la condició d'acollidor mitjançant la corresponent resolució administrativa d'acolliment familiar o de l'acte judicial ferm d'acolliment simple, permanent o preadoptiu.
  
6. Declaració jurada o promesa signada per la persona sol·licitant, inclosa en el model de sol·licitud, on consten els aspectes següents:
  
a) No ser propietària de cap habitatge a la Comunitat Valenciana.
  
b) No tenir relació de parentiu amb la persona arrendadora, d'acord amb el que disposa l'article 4.b) d'aquesta ordre.
  
7. Còpia compulsada o acarada del contracte de lloguer i d'un rebut o d'un justificant que acredite el pagament d'una mensualitat de l'exercici per al qual se sol·licita la subvenció.
  
8. Certificat d'empadronament de la persona sol·licitant a l'habitatge que és l'objecte de la subvenció, expedit per l'ajuntament de la localitat on estiga situada, que indique les persones que hi conviuen, o, si hi manca, certificats d'empadronament individuals de cada una de les persones que hi conviuen.
  
9. En el cas de separació o de divorci dels progenitors, fotocòpia acarada o compulsada del testimoniatge de la sentència acreditativa d'aquest aspecte o, si és el cas, de les mesures provisionals dictades.
  
10. Els pares separats o divorciats per sentència ferma que tinguen atribuït un dret a pensió compensatòria i/o l'obligació d'aliments en l'exercici actual, quan aquest siga incomplit, hauran d'acreditar, mitjançant documentació justificativa del fet, haver sol·licitat l'execució judicial d'aquest dret.
  
11. Justificació dels ingressos referida a l'exercici de 1998, la qual es realitzarà de la manera següent, i únicament pel que fa a persones que tingueren 16 o més anys el 1998:
  
a) Amb la fotocòpia compulsada o acarada de la declaració de l'impost sobre la renda de les persones físiques de l'exercici 1998, de totes les persones que conviuen al domicili majors de 16 anys en 1998, incloent-hi tots els fulls i el d'ingrés o de devolució correctament segellada.
  
En el supòsit que s'haguera presentat declaració complementària s'haurà d'aportar en les mateixes condicions establides en el paràgraf anterior.
  
b) Si va estar exempta de l'obligació de presentar la declaració de l'impost sobre la renda de les persones físiques de l'exercici 1998, o aquesta no existeix, caldrà aportar un certificat de l'Agència Tributària que acredite que no l'ha presentada.
  
12. Per al cas de les persones convivents recollides al paràgraf segon de l'article 2 d'aquesta ordre, documentació acreditativa de la incoació del procediment judicial d'incapacitació, resolució judicial que acredite aquests aspectes, i/o certificat administratiu emés per l'òrgan competent per a això, on s'indique el percentatge de valoració de la minusvalidesa.
  
13. Serà obligatori acompanyar a la sol·licitud la fitxa de manteniment de tercers correctament emplenada, d'acord amb el model adjunt, amb les dades bancàries de la persona sol·licitant, per a poder realitzar, si escau, el pagament de la subvenció.
  
Article 7. Prioritats
  
Tindran prioritat en la concessió de les ajudes les famílies amb un menor nivell de renda per càpita.
  
Amb un mateix nivell de renda per càpita, tindran preferència els qui tinguen un major nombre de fills o filles.
  
Article 8. Determinació de la quantia de l'ajuda
  
Per a la determinació de les ajudes que s'han de concedir, hi valdran els criteris següents:
  
1. Les ajudes estan adreçades a sufragar les despeses de lloguer de l'habitatge habitual, i no podran superar un percentatge del 50% del cost del citat lloguer. En cap cas no podrà superar l'ajuda la quantitat de 25.000 pessetes al mes (150,25 euros).
  
Quan s'estiga rebent durant l'exercici actual una altra subvenció pel mateix concepte i el mateix habitatge, el percentatge màxim del 50% es calcularà a partir de la diferència entre l'import del lloguer i la quantitat ja subvencionada.
  
2. Per al càlcul de la quantitat que s'ha de concedir, s'hi tindran en compte, a més, els límits econòmics següents:
  
a) Quan la renda per càpita de la unitat familiar no supere una vegada i mitja la pensió mínima de viudetat de la Seguretat Social per a majors de 65 anys, establida per a l'exercici de l'any 2000, es podran concedir fins a 25.000 pessetes mensuals (150,25 euros).
  
b) Quan la renda per càpita de la unitat familiar estiga entre la quantia anterior i el doble de la pensió mínima de viudetat de la Seguretat Social per a majors de 65 anys, establida per a l'exercici de l'any 2000, es podran concedir fins a 15.000 pessetes mensuals (90,15 euros).
  
3. S'entén per renda per càpita anual la quantitat que resulte de dividir els ingressos anuals bruts de la unitat familiar convivent entre el nombre de persones que la componen.
  
4. No es consideraran inclosos en el concepte de lloguer les despeses de comunitat i d'administració, o els que es produïsquen en concepte de contribucions i d'arbitris, tot i que estiguen inclosos en el contracte de lloguer.
  
Article 9. Duració de les ajudes
  
Les ajudes previstes en aquesta ordre es resoldran exclusivament per a mensualitats corresponents a l'exercici de l'any 2000. Tindran efecte des de l'1 de gener si el contracte de lloguer està en vigor en la citada data, o des del primer dia del mes en què s'iniciara el lloguer.
  
Títol II
  
Procediment
  
Capítol I
  
Iniciació del procediment
  
Article 10. Instància i lloc de presentació de les sol·licituds
  
Les persones que desitgen optar a les ajudes recollides en aquesta ordre, hauran de presentar la seua sol·licitud en el Registre de la direcció territorial de la Conselleria de Benestar Social del seu lloc de residència, sense perjudici de poder presentar-la en la resta de llocs previstos en l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
  
Article 11. Termini de presentació
  
El termini per a presentar aquestes ajudes s'iniciarà el dia 1 de gener de l'any 2000, una vegada publicada aquesta ordre en el Diari Oficial de la Generalitat Valenciana, i finalitzarà el 31 de gener del mateix any.
  
Capítol II
  
Tramitació, resolució i recursos
  
Article 12. Ordenació i instrucció
  
Per a l'ordenació i la instrucció dels expedients, hi valdrà el que es diu tot seguit:
  
1. Una vegada rebudes les sol·licituds en la direcció territorial de la Conselleria de Benestar Social competent a causa del lloc de residència de la persona sol·licitant, aquesta procedirà a l'estudi d'aquestes i de la documentació que les acompanye. Quan la sol·licitud no reunisca els requisits indicats en l'article 70 de la Llei de Règim Jurídic de les Administracions Públiques i del Procediment Administratiu Comú, o quan no s'adjunte la documentació que d'acord amb aquesta ordre siga exigible, es requerirà la persona interessada, d'acord amb el que preveu l'article 7.1 de la Llei 30/1992, de 26 de novembre, perquè, en el termini de 10 dies, esmene la falta o adjunte els documents preceptius, amb la indicació que si no ho fa així es considerarà desistida la seua petició amb els efectes previstos en l'article 42 de la citada llei.
  
2. En fase de la tramitació de l'expedient, a la vista de la documentació que hi haja i de les obligacions que s'adquirisquen per la concessió de l'ajuda, es podran demanar informes dels organismes i de les entitats que es creguen oportuns i realitzar les comprovacions necessàries sobre l'exactitud de tot això.
  
3. El termini màxim per a tramitar, resoldre i notificar els expedients serà de sis mesos comptadors des de la data de presentació de la corresponent sol·licitud en el registre de l'òrgan competent per a la tramitació. Es consideraran desestimades les sol·licituds sobre les quals no es dicte resolució expressa en l'esmentat període.
  
Article 13. Comprovació de documentació
  
La comprovació de l'existència de dades no ajustades a la realitat, tant en la sol·licitud com en la documentació aportada, podrà comportar la denegació de la subvenció sol·licitada, sense perjudici de la resta de responsabilitats que pogueren derivar-se'n.
  
Article 14. Proposta i concessió de subvencions
  
Per a la resolució d'aquestes ajudes, hi valdrà:
  
1. La resolució de les sol·licituds d'ajuda que es presenten a l'empara del que preveu aquesta ordre correspon a la consellera de Benestar Social, a proposta de la Direcció General de la Família, Menor i Adopcions, sense perjudici de les delegacions de signatura que puguen realitzar-se posteriorment, mitjançant una resolució de la consellera de Benestar Social.
  
2. Per tal de procedir a la resolució d'aquestes ajudes, es realitzarà el tràmit següent: una vegada valorats els expedients, el director o la directora territorial competent remetrà la proposta de concessió i de denegació d'ajudes al director general de la Família, Menor i Adopcions que, d'acord amb els crèdits globals i amb la data de presentació de les sol·licituds que complisquen els requisits i les condicions de la convocatòria, elevarà a la consellera de Benestar Social les oportunes propostes de resolució de concessió o de denegació de l'ajuda sol·licitada, perquè resolga el que hi corresponga.
  
3. L'import de les subvencions concedides no podrà superar, aïlladament o en concurrència amb subvencions o ajudes d'unes altres administracions públiques o ens públics o privats, el cost del lloguer subvencionat.
  
4. En els casos en què no hi haja resolució expressa en el termini indicat, s'entendrà que les sol·licituds han sigut desestimades, a l'efecte previst en l'article 43.3 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
  
Sense perjudici de tot això, aquest sentit desestimatori del silenci administratiu no vincularà l'administració quan se'n dicte resolució expressa posterior al venciment del termini, d'acord amb allò previst en els articles 42.1 i 43.4 de la llei.
  
5. Podrà ser motiu de denegació la incorrecta o la nul·la justificació d'ajudes amb la mateixa finalitat d'exercicis anteriors.
  
Article 15. Dotació pressupostària
  
L'eficàcia d'aquesta convocatòria està condicionada a l'existència, en els pressupostos de l'exercici econòmic de l'any 2000, de crèdit adequat i suficient per a atendre les ajudes que s'hi preveuen.
  
Aquests crèdits tenen caràcter limitat, i no podran concedir-se subvencions quan aquests s'hagen exhaurit, circumstància que caldrà publicar en el Diari Oficial de la Generalitat Valenciana.
  
Article 16. Recursos
  
Contra les resolucions de la consellera de Benestar Social, que posen fi a la via administrativa, s'hi podrà interposar, potestativament, un recurs de reposició en el termini d'un mes comptador des de la notificació, o bé un recurs contenciós administratiu en el termini de dos mesos, en la forma i les condicions que determina la Llei 29/1998, de 13 de juliol, de la Jurisdicció Contenciosa Administrativa.
  
Article 17. Modificació de la resolució de concessió
  
D'acord amb el que diu l'article 47, paràgraf 8, del Reial Decret Legislatiu de 26 de juny de 1991, del Consell de la Generalitat Valenciana, pel qual s'aprova el text refós de la Llei d'Hisenda Pública de la Generalitat Valenciana, tota alteració de les condicions tingudes en compte per a la concessió de la subvenció, i, en tot cas, l'obtenció concurrent de subvencions i d'ajudes atorgades per unes altres administracions públiques o d'ens públics o privats, podrà originar la modificació de la resolució de concessió.
  
Quan es reba una altra subvenció pel mateix concepte i per al mateix habitatge en el mateix any, caldrà reajustar l'import concedit mitjançant una nova resolució, d'acord amb allò previst en l'article 8.1 d'aquesta convocatòria, paràgraf 2.
  
En qualsevol cas, les persones beneficiàries hauran de comunicar fefaentment a l'òrgan que concedeix la subvenció, la sol·licitud i la concessió de tota ajuda, amb la mateixa finalitat, per part d'uns altres organismes.
  
Títol III
  
Del pagament i de la justificació de les subvencions
  
Article 18. Pagament de les subvencions
  
El pagament de les ajudes podrà fer-se efectiu per trimestres avançats. El lliurament corresponent al tercer trimestre s'efectuarà amb la justificació prèvia de la suma anticipada en el primer trimestre, i el lliurament corresponent al quart trimestre, amb la justificació prèvia de la totalitat de la despesa objecte de subvenció corresponent als tres primers trimestres; les regularitzacions que pertoquen es faran segons les justificacions presentades.
  
A aquest efecte, els beneficiaris hauran d'aportar els justificants de despesa que corresponguen a cada trimestre, en el mes natural següent a l'acabament.
  
L'incompliment de la justificació de la subvenció podrà implicar la pèrdua del dret al cobrament. No obstant això, no podran realitzar-se justificacions de despeses després del 31 de gener de l'any 2001.
  
No obstant això, per a allò que s'ha establit en aquest article se seguirà el que es dispose en la llei de pressupostos de la Generalitat Valenciana, per a l'any 2000.
  
Article 19. Reintegrament de les quantitats rebudes
  
De conformitat amb allò establit per l'article 47.9 del Reial Decret Legislatiu de 26 de juny de 1991, del Consell de la Generalitat Valenciana, pel qual s'aprova el text refós de la Llei d'Hisenda Pública de la Generalitat Valenciana, pertocarà el reintegrament de les quantitats rebudes i l'exigència de l'interés de demora, si escau, des del moment del pagament de la subvenció, en els casos següents:
  
a) Incompliment de l'obligació de justificació de l'ajuda.
  
b) Obtenció de la subvenció sense posseir les condicions requerides.
  
c) Incompliment de la finalitat per a la qual va ser concedida la subvenció.
  
d) Incompliment de les condicions imposades a les persones beneficiàries amb motiu de la concessió de la subvenció.
  
e) Quan l'import subvencionat, aïlladament o sumat a unes altres ajudes d'administracions, ens públics o privats, supere el cost del lloguer, pertocarà el reintegrament de l'import subvencionat en excés, una vegada siga ajustada la quantitat de la subvenció.
  
Disposició addicional
  
Única
  
La Conselleria de Benestar Social publicarà mitjançant una resolució les dotacions pressupostàries màximes per a les ajudes convocades, i estarà obligada a publicar els crèdits i les línies de subvenció destinades a finançar les esmentades ajudes una vegada siga aprovada i publicada la Llei de Pressupostos de la Generalitat Valenciana per a l'any 2000. No obstant això, no es dictarà cap resolució sobre les sol·licituds d'ajuda, a l'empara d'aquesta, mentre no hi haja crèdit adequat i suficient en l'exercici de l'any 2000.
  
Els aspectes regulats en aquesta ordre s'aplicaran sense perjudici de les normes que regeixen el règim jurídic pressupostari de l'administració de la Generalitat Valenciana, especialment en matèria pressupostària.
  
Disposicions finals
  
Primera
  
S'autoritza la Direcció General de la Família, Menor i Adopcions perquè elabore les instruccions de desplegament d'aquesta ordre.
  
Segona
  
Aquesta ordre entrarà en vigor l'endemà de la publicació en el Diari Oficial de la Generalitat Valenciana.
  
Contra aquesta, s'hi podrà interposar un recurs contenciós administratiu en el termini de dos mesos comptadors des de la publicació, davant de la sala corresponent del Tribunal Superior de Justícia de la Comunitat Valenciana, i amb les condicions establides en la llei que regula aquesta jurisdicció.
  
València, 23 de novembre de 1999
  
La consellera de Benestar Social,
  
MARÍA CARMEN MAS RUBIO